Source: https://eur-lex.europa.eu/legal-content/MT/TXT/HTML/?uri=CELEX:62004CJ0394&from=HU
Timestamp: 2019-11-18 22:37:05+00:00
Document Index: 526722

Matched Legal Cases: ['Qorti ', 'Qorti ', 'Qorti ', 'qorti ', 'Qorti ', 'Qorti ', 'qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'qorti ', 'qorti ', 'qorti ', 'qorti ', 'qorti ', 'qorti ']

1 ta' Diċembru 2005 (*)
"Is-Sitt Direttiva VAT – Artikolu 13A(1)(b) – Eżenzjonijiet – Attivitajiet strettament relatati ma' dħul fi sptar jew ma' kuri mediċi – Provvista ta' servizzi telefoniċi u ta' kiri ta' settijiet tat-televiżjoni għall-pazjenti ta' l-isptar – Provvista ta' sodod u ta' ikel lill-akkumpanjaturi tagħhom"
Fil-kawżi magħquda C-394/04 u C-395/04,
li għandha bħala suġġett talba għal deċiżjoni preliminari skond l-Artikolu 234 KE, imressqa mis-Symvoulio tis Epikrateias (il-Greċja), permezz tad-deċiżjonijiet tas-16 ta' Ġunju 2004, li waslu l-Qorti tal-Ġustizzja fis-17 ta' Settembru 2004, fil-proċeduri
komposta minn A. Rosas, President ta' l-Awla, J.-P. Puissochet, S. von Bahr, U. Lõhmus u A. Ó Caoimh (Relatur), Imħallfin,
wara li rat il-proċedura bil-miktub u wara s-seduta tad-29 ta' Ġunju 2005,
– għad-Diagnostiko & Therapeftiko Kentro Athinon-Ygeia AE, minn K. Karlis, dikigoros,
– għall-Gvern Grieg, minn E.-M. Mamouna u S. Trekli kif ukoll V. Kyriazopoulos, bħala aġenti,
– għall-Gvern Ġermaniż, minn W.-D. Plessing u A. Tiemann, bħala aġenti,
– għall-Gvern Ċiprijott, A. Miltiadou-Omirou, bħala aġent,
wara li semgħet il-konklużjonijiet ta' l-Avukat Ġenerali fis-seduta tal-15 ta' Settembru 2005,
1 It-talbiet għal deċiżjoni preliminari jirrigwardaw l-interpretazzjoni ta' l-Artikolu 13A(1)(b) tas-Sitt Direttiva tal-Kunsill 77/388/KEE tas-17 ta' Mejju 1977, fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta' stima (ĠU L 145, p.1, iktar 'il quddiem is-"Sitt Direttiva").
2 Dawn it-talbiet kienu ppreżentati fil-kuntest ta' kontroversji bejn id-Diagnostiko & Therapeftiko Kentro Athinon-Ygeia AE (iktar 'il quddiem "Ygeia"), persuna ġuridika rregolata mid-dritt privat li l-għan tagħha huwa li tagħti kuri fi sptar u kuri mediċi, u l-Ypourgos Oikonomikon (Ministeru għall-Finanzi), dwar ir-rifjut tad-Dimosia Oikonomiki Ypiresia Forologias Anonymon Emborikon Etairion Athinon (Dipartiment tat-taxxa ta' Ateni inkarigat bis-sistema ta' tassazzjoni ta' kumpanniji b'responsabbiltà limitata) għall-eżenzjoni mit-taxxa fuq il-valur miżjud (iktar 'il quddiem il-"VAT"), fir-rigward ta' attivitajiet marbuta strettament mad-dħul fi sptar u mal-kuri mediċi, il-provvista ta' servizzi telefoniċi u ta' kiri ta' settijiet tat-televiżjoni għall-pazjenti fi sptar kif ukoll il-provvista ta' sodod u ta' ikel lill-akkumpanjaturi tagħhom.
3 L-Artikolu 13A(1) tas-Sitt Direttiva jiddisponi li:
"Mingħajr preġudizzju għal disposizzjonijet oħrajn tal-Komunità, l-Istati Membri għandhom jeżentaw li ġejjin taħt kondizzjonijet li huma għandhom jistabilixxu għal skopijiet biex jassiguraw l-applikazzjoni korretta u ċara tat-tali eżenzjonijet u tal-prevenzjoni ta’ kawlunkwe’ evażjoni, evitar jew abbuż possibili [kwalunkwè frodi, evażjoni u abbuż eventwali]:
b) sptar u kura medika u attivitajiet relatati mill-viċin mmexxija minn entitajiet regolati mid-dritt pubbliku jew, taħt kondizzjonijet soċjali komparabbli għal dawk applikati lill-entitajiet regolati mid-dritt pubbliku, mill-isptarijiet, ċentri għat-trattament mediku jew dijanjosi u stabblimenti oħrajn ta' natura simili rikonoxxuti regolarment".
4 L-Artikolu 13A(2)(b) ta' din l-istess Direttiva jipprovdi li:
«b) Il-provvista ta’ servizzi jew oġġetti m’għandhomx jagħtu eżenzjoni kif pprovduti f'(1) (b), (g), (h), (i), (l), (m) u (n) fuq jekk:
– m’huwiex essenzjali għat-transazzjonijiet eżenti,
– l-iskop bażiku tiegħu hi li tikseb id-dħul addizzjonali għall-organizzazzjoni billi twettaq transazzjonijet li huma b’kompetizzjoni diretta ma’ dawk l-impriżi responsabbli għat-taxxa fuq il-valur miżjud."
5 L-Artikolu 18(1)(d) tal-Liġi Nru 1642/1986 dwar l-applikazzjoni tat-taxxa fuq il-valur miżjud u dispożizzjonijiet oħra" (FEK A' 125) jistipula li:
"Huma eżenti mit-taxxa:
d) id-dħul fi sptar u l-kuri mediċi kif ukoll il-provvista ta' oġġetti u l-għoti ta' servizzi marbuta strettament magħhom, effettwati minn persuni li jaġixxu skond il-liġi. Huma ekwivalenti għal dawn is-servizzi dawk mogħtija minn stabbilimenti li jużaw stazzjonijiet ta' kura u sorsi termali".
6 Wara l-verifika tal-kotba tal-kontijiet ta' Ygeia għall-perijodi ta’ tassazzjoni li jikkorrispondu għas-snin 1992 u 1993, id-Dimosia Oikonomiki Ypiresia Forologias Anonymon Emborikon Etairion Athinonsostna sostna li d-dħul tagħhom mill-provvista, min-naħa, ta’ servizzi telefoniċi u l-kiri ta’ settijiet tat-televiżjoni għall-pazjenti fi sptar u, min-naħa l-oħra, il-provvista ta’ sodod u ta' ikel lill-akkumpanjaturi tagħhom għandhom ikunu suġġetti għall-VAT, peress li dawn is-servizzi ma jistgħux jiġu kkunsidrati bħala attivitajiet marbuta strettament mad-dħul fi sptar u mal-kuri mediċi. Għaldaqstant, huwa emenda l-imsemmija taxxa ta’ din il-kumpannija permezz ta’ żewġ deċiżjonijiet differenti għas-sentejn in kwistjoni.
7 Ygeia ressqet rikors kontra dawn id-deċiżjonijiet quddiem id-Dioikitiko Protodikeio Athinon (Qorti tal-Prim’Istanza Amministrattiva ta’ Ateni), u appellat quddiem id-Dioikitiko Efeteio Athinon (Qorti ta’ l-Appell Amministrattiva ta’ Ateni). B’sostenn għar-rikors tagħha, Ygeia sostniet li l-provvista ta’ servizzi in kwistjoni tikkontribwixxi għall-kura ta’ pazjenti fi sptar u għaż-żamma tar-relazzjonijiet soċjali tagħhom u, konsegwentement, għall-fejqan iktar malajr tagħhom billi jinħoloq stat psikoloġiku favorevoli. Kemm ir-rikors u l-appell ġew miċħuda minħabba l-fatt li s-servizzi kkonċernati, peress li huma intiżi li jiffaċilitaw is-soġġorn tal-morda fl-isptarijiet mingħajr ma jikkontribwixxu għall-kuri li jingħatawlhom, ma jistgħux jiġu kkunsidrati bħala marbuta strettament mad-dħul fi sptar.
8 Ygeia appellat quddiem is-Symvoulio tis Epikrateias (Kunsill ta’ l-Istat) kontra s-sentenzi mogħtija mid-Dioikitiko Efeteio Athinon.
9 Fid-deċiżjonijiet tar-rinviju tagħha, is-Symvoulio tis Epikrateias indikat li huwa paċifiku li Ygeia, bħala persuna ġuridika regolata mid-dritt privat, tissodisfa l-kundizzjonijiet għall-eżenzjoni tal-VAT f’dak li jirrigwarda l-kuri mogħtija fi sptar u dawk mediċi kif ukoll l-attivitajiet marbuta strettament magħhom. Skond hu, l-unika mistoqsija li tifdal hija jekk is-servizzi kkonċernati jaqgħu jew le taħt il-kunċett ta’ “attivitajiet […] marbuta strettament” mad-dħul fi sptar u mal-kuri mediċi.
10 Il-qorti tar-rinviju tosserva f’dan ir-rigward li dan il-kunċett ma jingħatax definizzjoni fl-Artikolu 13A(1) tas-Sitt Direttiva. Madankollu, hija tosserva li, abbażi ta’ kriterji mniżżla fl-Artikolu 13A(2)(b) ta’ din id-Direttiva, jista’ jingħad li attività hija marbuta strettament ma’ dħul fi sptar u ma’ kuri mediċi meta, min-naħa, hija indispensabbli sabiex jiġu mwettqa l-attivitajiet eżenti u, min-naħa l-oħra, hija ma tkunx intiża sabiex twassal għal dħul addizzjonali għal min jipprovdi s-servizzi eżenti. Barra minn hekk, hija żżid li fis-sentenza tagħha tas-6 ta’ Novembru 2003, Dornier (C-45/0l, Ġabra p. I 12911, punti 33 sa 35), il-Qorti tal-Ġustizzja ammettiet li d-domanda jekk attività taqax jew le taħt il-kunċett ta’ “attivitajiet […] marbuta strettament” tiddependi fuq il-karattru sussidjarju tagħha. Dan jimplika li għandu jiġi ddeterminat jekk din l-attività tikkostitwixxix għal benefiċjarji tagħha mezz li bih ikunu jistgħu jibbenefikaw bl-aħjar kundizzjonijiet minn servizzi oħrajn jew jekk tikkostitwixxix għalihom għan fiha nnifisha.
11 F’dawn iċ-ċirkustanzi, is-Symvoulio tis Epikrateias iddeċidiet, fil-kuntest tar-rikors li jirrigwarda l-perijodu ta’ tassazzjoni li jikkorrispondi għas-sena 1992, iddeċidiet li tissospendi l-proċedura u li tagħmel is-segwenti domandi għal deċiżjoni preliminari lill-Qorti tal-Ġustizzja:(affaire C 394/04):
“Is-servizzi mogħtija mill-persuni koperti mill-Artikolu 13A(1)(b) tas-[Sitt Direttiva] u li jirrigwardaw, min-naħa, l-użu tat-telefon u tat-televiżjoni mill-morda u, min-naħa l-oħra, il-provvista ta' sodod u ta' ikel lill-akkumpanjaturi tagħhom jaqgħu taħt attivitajiet marbuta strettament mad-dħul fi sptar u ma’ kuri mediċi skond id-dispożizzjoni ċċitata iktar ‘il fuq, billi jikkostitwixxu servizzi sussidjarji fir-rigward ta’ dawn il-kuri iżda wkoll servizzi indispensabbli għal dawn il-kuri?”
12 F’dak li jirrigwarda l-perijodu ta’ tassazzjoni li jikkorrispondi għas-sena 1993, din il-qorti ddeċidiet li tissospendi l-proċedura sakemm il-Qorti tal-Ġustizzja tagħti r-risposta tagħha għad-domanda msemmija iktar ‘il fuq (kawża C-395/04).
13 Permezz ta’ digriet tal-President tal-Qorti tal-Ġustizzja ta’ l-14 ta’ Ottubru 2004, il-kawżi C-394/04 u C-395/04 ġew magħquda għall-finijiet tal-proċeduri bil-miktub u orali kif ukoll tas-sentenza.
14 Permezz tad-domanda tagħha, il-qorti tar-rinviju titlob essenzjalment jekk il-provvista, minn stabbiliment għal kura msemmija fl-Artikolu 13A(1)(b) tas-Sitt Direttiva, ta’ servizzi telefoniċi u ta’ kiri ta' settijiet tat-televiżjoni għall-pazjenti fi sptar kif ukoll il-provvista minn dan l-istabbiliment ta' sodod u ta' ikel lill-akkumpanjaturi tagħhom jikkostitwixxux attivitajiet marbuta strettament mad-dħul fi sptar u mal-kuri mediċi skond din id-dispożizzjoni.
15 Qabel kollox, għandu jiġi mfakkar li skond il-ġurisprudenza tal-Qorti tal-Ġustizzja, l-eżenzjonijiet imsemmija fl-Artikolu 13 tas-Sitt Direttiva għandhom jiġu interpretati b'mod ristrett, peress illi dawn jikkostitwixxu eċċezzjonijiet għall-prinċipju ġenerali li jiddisponi li l-VAT għandha tiġi ntaxxata fuq il-provvisti ta' servizzi kollha pprovduti b'titolu oneruż minn persuna taxxabbli (sentenzi ta’ l-20 ta’ Ġunju 2002, il-Kummissjoni vs il-Ġermanja, C-287/00, Ġabra p. I-5811, punt 43, u tas-26 ta’ Mejju 2005, Kingscrest Associates u Montecello, C-498/03, Ġabra p. I-4427, punt 29). L-imsemmija eżenzjonijiet jikkostitwixxu kunċetti awtonomi tad-Dritt Komunitarju intiżi sabiex jevitaw differenzi fl-applikazzjoni tas-sistema tal-VAT minn Stat Membru għal ieħor (sentenzi tal-25 ta’ Frar 1999, CPP, C-349/96, Ġabra p. I-973, punt 15, u tat-8 ta’ Marzu 2001, Skandia, C-240/99, Ġabra p. I-1951, punt 23).
16 Barra minn hekk, l-Artikolu 13A tas-Sitt Direttiva huwa intiż li jeżenta mill-VAT ċerti attivitajiet ta’ interess ġenerali. Madankollu, din id-dispożizzjoni ma teżentax l-attivitajiet ta’ interess ġenerali kollha mill-applikazzjoni tal-VAT, iżda biss dawk li huma mniżżla u deskritti hemmhekk b’mod dettaljat ħafna (ara, b’mod partikolari, is-sentenzi tat-12 ta’ Novembru 1998, Institute of the Motor Industry, C-149/97, Ġabra p. I-7053, punt 18, u ta’ l-20 ta’ Novembru 2003, Taksatorringen, C-8/01, Ġabra p. I-13711, punt 60).
17 Kif il-Qorti tal-Ġustizzja diġà osservat, l-Artikolu 13A(1)(b) ta’ l-imsemmija Direttiva ma fih ebda definizzjoni tal-kunċett ta’ “attivitajiet […] marbuta strettament” mad-dħul fi sptar u mal-kuri mediċi (sentenza tal-11 ta’ Jannar 2001, il-Kummissjoni vs Franza, C-76/99, Ġabra p. I-249, punt 22). Madankollu, jirriżulta mill-kliem stess ta’ din id-dispożizzjoni li din ma tkoprix servizzi li m’għandhom ebda rabta mad-dħul fi sptar ta’ benefiċjarji ta’ dawn is-servizzi u lanqas ma’ kuri mediċi mogħtija eventwalwent lilhom (sentenza Dornier, iċċitata iktar ‘il fuq, punt 33).
18 Għaldaqstant, xi servizzi jaqgħu taħt il-kunċett ta’ “attivitajiet […] marbuta strettament” mad-dħul fi sptar u mal-kuri mediċi skond l-Artikolu 13A(1)(b) ta’ din id-Direttiva meta dawn jingħataw effettivament bħala servizzi sussidjarji għad-dħul fi sptar ta’ benefiċjarji jew għall-kuri mediċi mogħtija lil dawn ta’ l-aħħar u li jikkostitwixxu s-servizz prinċipali (sentenza Dornier, iċċitata iktar ‘il fuq, punt 35).
19 Jirriżulta mill-ġurisprudenza li servizz jista’ jiġi kkunsidrat bħala sussidjarju għal servizz principali meta ma jikkostitwixxix għan fih innifsu, iżda l-mod kif wieħed jibbenefika bl-aħjar kundizzjonijiet mis-servizz prinċipali tal-fornitur (ara, f’dan is-sens, b’mod partikolari, is-sentenzi tat-22 ta’ Ottubru 1998, Madgett u Baldwin, C-308/96 u C-94/97, Ġabra p. I-6229, punt 24, u Dornier, iċċitati iktar ‘il fuq, punt 34).
20 F’dan ir-rigward, Ygeia ssostni li s-servizzi ta’ akkomodazzjoni u ta’ ikel lill-akkumpanjaturi tagħhom, li għandhom bħala effett li jassistu l-pazjenti fi sptar fuq il-livell psikoloġiku u jgħinu lil dawn ta’ l-aħħar fil-każijiet fejn, minħabba l-kundizzjoni tagħhom, ma jistgħux ikomplu bir-rutina ta’ kuljum, jippermettu fejqan aħjar u jnaqqsu parzjalment ix-xogħol tal-personal awżiljarju ta’ l-isptar. F’dak li jirrigwarda s-servizzi telefoniċi u ta' kiri ta' settijiet tat-televiżjoni għall-pazjenti fi sptar, dawn jippermettu lil dawn ta’ l-aħħar li jibqgħu f’kuntatt mad-dinja ta' barra, liema fatt ipoġġihom fi stat psikoloġiku li jassigura fejqan iktar malajr u jnaqqas, għalhekk, l-ispiża finali fl-isptar. Skond Ygeia, minn dan jirriżulta li l-kriterju rilevanti sabiex jiġi ddeterminat jekk dawn is-servizzi jaqgħux jew le taħt il-kunċett ta’ “attivitajiet […] marbuta strettament” mad-dħul fi sptar u mal-kuri mediċi huwa r-rieda tal-pazjent stess, li jkun talab espressament li jibbenefika mill-imsemmija servizzi għaliex jikkunsidrahom necessarji għall-fejqan tiegħu.
21 Dan l-argument ma jistax jiġi milqugħ.
22 Sabiex jiġi ddeterminat jekk servizzi bħal dawk fil-kawżi prinċipali jikkostitwixxux il-mod kif wieħed jibbenefika bl-aħjar kundizzjonijiet mis-servizzi ta’ dħul fl-isptar u ta’ kuri mediċi mogħtija minn Ygeia, għandu jittieħed in kunsiderazzjoni l-iskop li għalih jingħataw l-imsemmija servizzi, kif enfasizzaw l-Istati Membri kollha li ppreżentaw l-osservazzjonijiet tagħhom u l-Kummissjoni tal-Komunitajiet Ewropej (ara, f’dan is-sens, is-sentenza il-Kummissjoni vs Franza, iċċitata iktar ‘il fuq, punt 24).
23 Fil-fatt, l-eżenzjoni ta’ attivitajiet marbuta strettament mad-dħul fi sptar u mal-kuri mediċi previsti fl-Artikolu 13A(1)(b) tas-Sitt Direttiva hija intiża sabiex tiggarantixxi li l-benefiċċju ta’ kuri mediċi u dawk mogħtija fi sptar ma jsirx inaċċessibbli minħabba għoli fil-prezz tagħhom li kieku dawn il-kuri, jew l-attivitajiet li huma marbuta strettament magħhom, kellhom ikunu suġġetti għall-VAT (sentenza l-Kummissjoni vs Franza, iċċitata iktar ‘il fuq, punt 23).
24 Issa, skond il-ġurisprudenza, il-kuri mediċi u dawk mogħtija fi sptar li huma msemmija f’din id-dispożizzjoni huma dawk li għandhom bħala skop id-djanjosi, il-kura u, safejn possibbli, il-fejqan minn mard jew anomaliji tas-saħħa (sentenza Dornier, iċċitata iktar ‘il fuq, punt 48).
25 Għaldaqstant, meta jittieħed in kunsiderazzjoni l-għan li tipprova tikseb l-eżenzjoni prevista fl-Artikolu 13A(1)(b) ta’ l-imsemmija Direttiva, jirriżulta li biss is-servizzi li jaqgħu loġikament fil-kuntest tal-provvista ta’ servizzi ta’ dħul fi sptar u ta’ kuri mediċi u li jikkostitwixxu pass indispensabbli fil-proċess ta’ għoti ta’ servizzi sabiex jintlaħqu l-għanijiet terapewtiċi tagħhom jistgħu jiġu kkunsidrati bħala “attivitajiet […] marbuta strettament” fis-sens ta' din id-dispożizzjoni. Fil-fatt, huma biss tali servizzi li jistgħu jaffettwaw l-ispiża ta’ kuri mediċi li l-eżenzjoni tagħhom tagħmilhom aċċessibbli għall-persuni kkonċernati.
26 Dan il-fatt huwa kkonfermat, kif ġustament isostnu l-imsemmija gvernijiet li ppreżentaw l-osservazzjonijiet tagħhom, mill-ewwel inċiż ta’ l-Artikolu 13A(2)(b) ta’ din id-Direttiva, li jgħid li l-Istati Membri m’għandhomx jeżentaw il-provvista ta’ servizzi previsti, b’mod partikolari, fil-paragrafu 1(b) ta’ l-istess Artikolu, jekk dawn mhumiex essenzjali għall-attivitajiet eżenti. Kif osserva l-Avukat Ġenerali fil-punti 30 sa 32 tal-konklużjonijiet tiegħu, din id-dispożizzjoni, li għandha karattru obbligatorju għall-Istati Membri, tistipola kundizzjonijiet li għandhom jittieħdu in kunsiderazzjoni fl-interpretazzjoni ta’ każijiet differenti ta’ eżenzjoni msemmija hemmhekk, li, bħal dak previst fl-Artikolu 13A(1)(b) ta’ l-istess Direttiva, jirrigwardaw servizzi jew provvisti li huma “marbuta strettament” jew li għandhom “rabta stretta” ma’ attività ta’ interess ġenerali.
27 Barra minn hekk, għandu jiġi osservat li, fil-punti 48 u 49 tas-sentenza l-Kummissjoni vs il-Ġermanja, iċċitata iktar ‘il fuq, il-Qorti tal-Ġustizzja ddeċidiet diġà, fir-rigward ta’ l-eżenzjoni prevista fl-Artikolu 13A(1)(i) tas-Sitt Direttiva f’dak li jikkonċerna l-provvista ta’ servizzi “marbuta strettament” mat-tagħlim universitarju, li t-twettiq bi ħlas ta’ proġetti ta’ riċerka, anki jekk jista’ jiġi kkunsidrat bħala utli ħafna għat-tagħlim universitarju, mhuwiex essenzjali għall-ksib ta’ l-obbjettiv li jrid jintlaħaq minnu, jiġifieri, t-taħriġ ta’ studenti sabiex ikunu jistgħu jwettqu attività professjonali u li, għaldaqstant, ma jistax jaqa’ taħt l-imsemmija eżenzjoni.
28 Meta jiġi kkunsidrat l-iskop ta’ l-eżenzjoni prevista fl-Artikolu 13A(1)(b) ta’ l-imsemmija Direttiva, u fid-dawl tal-kliem tal-paragrafu 2(b) ta’ dan l-Artikolu, dawn il-kostatazzjonijiet japplikaw ukoll, kif l-Avukat Ġenerali osserva essenzjalment fil-punt 35 tal-konklużjonijiet tiegħu, għall-interpretazzjoni tal-kunċett ta’ “attività marbuta strettament” mad-dħul fi sptar u mal-kuri mediċi msemmija fl-ewwel waħda minn dawn id-dispożizzjonijiet.
29 Minn dan jirriżulta li l-provvista ta’ servizzi li, bħal dik in kwistjoni fil-kawżi prinċipali, tista’ ttejjeb il-kumdità u l-benessere ta’ pazjenti fi ddaħħlu sptar, ma tistax, b’mod ġenerali, tgawdi mill-eżenzjoni prevista fl-Artikolu 13A(1)(b) ta’ din id-Direttiva. Is-sitwazzjoni tkun differenti biss f’każ li dawn is-servizzi huma essenzjali sabiex jintlaħqu l-għanijiet terapewtiċi li jipprovaw jiksbu s-servizzi ta’ dħul fi sptar u ta’ kuri mediċi li fil-kuntest tagħhom ingħataw.
30 Huwa l-kompitu tal-qorti tar-rinviju li tiddetermina, billi tieħu in kunsiderazzjoni t-totalità ta’ l-elementi konkreti tal-kontroversji quddiemha u, jekk ikun il-każ, il-kontenut tal-preskrizzjonijiet mediċi maħruġa għall-pazjenti kkoncernati, in-natura indispensabbli jew le tas-servizzi mogħtija.
31 Dawn l-osservazzjonijiet ma jaqgħux bl-argumenti invokati minn Ygeia, li tgħid li, meta jittieħed in kunsiderazzjoni l-iskop ta’ l-eżenzjoni, il-kunċett ta’ “attività […] marbuta strettament” mad-dħul fi sptar u mal-kuri mediċi msemmija fl-Artikolu 13A(1)(b) tas-Sitt Direttiva ma jirrikjedix interpretazzjoni partikolarment ristretta (sentenza l-Kummissjoni vs Franza, iċċitata iktar ‘il fuq, punt 23). Fil-fatt, kif jirriżulta diġà mill-punt 25 ta’ din is-sentenza, il-fatt li servizzi sussidjarji jiġu ssuġġettati għal VAT ma jirriżultax fl-għoli tal-prezz tad-dħul fi sptar u tal-kuri mediċi, liema servizzi din id-dispożizzjoni tipprova tirrendi aċċessibli għall-persuni kkonċernati, peress li dawn is-servizzi mhumiex essenzjali sabiex jinkisbu l-għanijiet terapewtiċi intiżi (ara, f’dan is-sens, is-sentenza ta’ l-20 ta’ Novembru 2003, D’Ambrumenil u Dispute Resolution Services, C-307/01, Ġabra p. I-13989, punt 59).
32 Barra minn hekk, kif osserva l-Avukat Ġenerali fil-punt 47 tal-konklużjonijiet tiegħu, il-fatt li tali servizzi jiġu ssuġġettati għall-VAT huwa konformi mal-prinċipju ta’ newtralità fiskali, li jipprekludi, b’mod partikolari, li l-provvista ta’ servizzi simili, u li għalhekk jikkompetu ma’ xulxin, tiġi trattata b’mod differenti f’dak li jirrigwarda l-VAT (sentenza tat-23 ta’ Ottubru 2003, il-Kummissjoni vs il-Ġermanja, C-109/02, Ġabra p. I-12691, punt 20).
33 Fil-fatt, kuntrarjament għal dak li ssostni Ygeia u kif il-Gvern Ġermaniż ġustament sostna, stabbiliment għall-kura, meta jipprovdi servizzi bħal dawk ikkonċernati, ikun f’kompetizzjoni mal-persuni taxxabbli li jipprovdu l-istess tip ta’ servizzi, bħall-operaturi tas-servizzi tat-telefon u tat-televiżjoni f’dak li jirrigwarda s-servizzi ta’ dan it-tip li jiġu proposti lill-pazjenti fi sptar, kif ukoll il-lukandi u r-ristoranti f’dak li jikkonċerna s-servizzi ta’ akkomodazzjoni għall-akkumpanjaturi tagħhom.
34 Ukoll, skond it-tieni inċiż ta’ l-Artikolu 13A(2)(b) tas-Sitt Direttiva, servizzi bħal dawk in kwistjoni fil-kawżi prinċipali għandhom jiġu esklużi wkoll mill-benefiċċju ta’ eżenzjoni previst fl-Artikolu 13A(1)(b) ta’ l-istess Direttiva jekk dawn huma intiżi essenzjalment sabiex jiksbu dħul addizzjonali għal min ikun qed jipprovdihom, liema fatt għandu jiġi stabbilit mill-qorti tar-rinviju abbażi ta’ l-elementi konkreti tal-kontroversji quddiemha.
35 Konsegwentement, ir-risposta li għandha tingħata għad-domanda magħmula hija li l-provvista, mill-persuni msemmija fl-Artikolu 13A(1)(b) tas-Sitt Direttiva, ta’ servizzi telefoniċi u ta’ kiri ta' settijiet tat-televiżjoni għall-pazjenti li ddaħħlu fi sptar, kif ukoll il-provvista minn dawn l-istess persuni ta' sodod u ta' ikel lill-akkumpanjaturi tagħhom ma jikkostitwixxux, b’mod ġenerali, attivitajiet marbuta strettament mad-dħul fi sptar u mal-kuri mediċi skond din id-dispożizzjoni. Is-sitwazzjoni tkun differenti biss f’każ li dawn is-servizzi huma ta' natura essenzjali sabiex jintlaħqu l-għanijiet terapewtiċi li jipprovaw jiksbu d-dħul fi sptar u l-kuri mediċi u li mhumiex intiżi essenzjalment sabiex jiksbu, għal min ikun qed jipprovdi l-imsemmija servizzi, dħul addizzjonali permezz ta’ attivitajiet li huma f’kompetizzjoni diretta ma’ dawk l-impriżi li jridu jħallsu l-VAT.
Huwa l-kompitu tal-qorti tar-rinviju li tiddetermina, billi tieħu in kunsiderazzjoni t-totalità ta’ l-elementi konkreti tal-kontroversji quddiemha u, jekk ikun il-każ, il-kontenut ta’ preskrizzjonijiet mediċi maħruġa għall-pazjenti kkoncernati, jekk is-servizzi mogħtija jissodisfawx dawn il-kundizzjonijiet.
36 Peress li l-proċedura għandha, fir-rigward tal-partijiet fil-kawża prinċipali, in-natura ta' kwistjoni mqajma quddiem il-qorti tar-rinviju, hija din il-qorti li għandha tiddeċiedi fuq l-ispejjeż. L-ispejjeż sostnuti għas-sottomissjoni ta' osservazzjonijiet lill-Qorti, barra dawk ta' l-imsemmija partijiet, ma jistgħux jitħallsu lura.
1) Il-provvista, mill-persuni msemmija fl-Artikolu 13A(1)(b) tas-Sitt Direttiva tal-Kunsill 77/388/KEE tas-17 ta' Mejju 1977, fuq l-armonizzazzjoni tal-liġijiet ta' l-Istati Membri dwar taxxi fuq id-dħul mill-bejgħ - Sistema komuni ta' taxxa fuq il-valur miżjud: bażi uniformi ta' stima, ta’ servizzi telefoniċi u ta’ kiri ta' settijiet tat-televiżjoni għall-pazjenti fi sptar, kif ukoll il-provvista minn dawn l-istess persuni ta' sodod u ta' ikel lill-akkumpanjaturi tagħhom ma jikkostitwixxux, b’mod ġenerali, attivitajiet marbuta strettament mad-dħul fi sptar u mal-kuri mediċi skond din id-dispożizzjoni. Is-sitwazzjoni tkun differenti biss f’każ li dawn is-servizzi huma ta' natura essenzjali sabiex jintlaħqu l-għanijiet terapewtiċi li jipprovaw jiksbu d-dħul fi sptar u l-kuri mediċi u li mhumiex intiżi essenzjalment sabiex jiksbu, għal min ikun qed jipprovdi l-imsemmija servizzi, dħul addizzjonali permezz ta’ attivitajiet li huma f’kompetizzjoni diretta ma’ dawk l-impriżi li jridu jħallsu l-VAT.
2) Huwa l-kompitu tal-qorti tar-rinviju li tiddetermina, billi tieħu in kunsiderazzjoni t-totalità ta’ l-elementi konkreti tal-kontroversji quddiemha u, jekk ikun il-każ, il-kontenut tal-preskrizzjonijiet mediċi maħruġa għall-pazjenti kkoncernati, jekk is-servizzi mogħtija jissodisfawx dawn il-kundizzjonijiet.